***“What You Want & What You Need”***

***“Yam Koj Xav Tau Thiab Yam Uas Koj Yuav Tsum Muaj”***

***Yauhas 6:51-58*** *“51Kuv yog cov mov los saum qaumntuj los cawm neeg txojsia. Tus uas noj cov mov no, tus ntawd yuav muaj sia ntev mus ib txhis. Cov mov uas kuv yuav muab cawm neeg ntiajteb txojsia, twb yog kuv cev nqaij ntag. 52Thaum cov neeg Yudais hnov Yexus hais li ntawd, lawv sib cav hais tias, Tus txivneej no nws yuav ua li cas muab tau nws cev nqaij rau peb noj? 53Yexus hais rau lawv hais tias, Kuv qhia tseeb rau nej hais tias, yog nej tsis noj Neeg Leejtub cev nqaij, thiab tsis haus nws cov ntshav, cais nej yeej yuav tsis muaj sia. 54Tus uas noj kuv cev nqaij thiab haus kuv cov ntshav, tus ntawd muaj txojsia ntev mus ib txhis. Thaum txog hnub kawg kuv yuav tsa nws sawv hauv qhovtuag rov qab los. 55Rau qhov kuv cev nqaij yog cov mov daws kev tshaib. Kuv cov ntshav yog cov dej daws kev nqhis. 56Tus uas noj kuv cev nqaij thiab haus kuv cov ntshav, tus ntawd nrog kuv koom ib txogsia, thiab kuv nrog tus ntawd koom ib txogsia. 57Leejtxiv tus uas txib kuv los, nws yog lub hauvpaus siav. Vim kuv nrog nws koom ib txogsia kuv thiaj li muaj sia. Yog li ntawd tus uas noj kuv cev nqaij, tus ntawd muaj sia rau qhov kuv yog tus muaj sia. 58Cov mov no yog cov uas los saum qaumntuj los, tsis yog cov uas nej tej pojkoob yawmtxwv uas twb tuag tas lawm noj. Tus uas noj cov mov kuv hais no, tus ntawd yuav muaj sia ntev mus ib txhis.”*

Cov Kwvtij thiab cov nkaujmuam uas ntseeg sawvdaws hauv peb tus Tswv Yexus lub Npe: Vajtswv txoj kevhlub thiab txojkev thajyeeb nrog nraim nej sawvdaws. Amen.

Ua ntej peb los saib Vajtswv txojlus, cia peb tig los nug peb tus kheej lub neej ntawm kev ua neej li no: tsawg yam hauv peb neej uas peb muaj yog yam uas peb want (lub siab ntshaw xav kom muaj tiamsis tsis tseemceeb rau kev ua neej)? thiab tsawg yam hauv peb lub neej uas peb muaj yog yam ua peb yuav tsum need thiab tseemceeb rau peb lub neej? Yam uas peb want ntau dua li yam uas peb need – puas yog? Lossis yam uas peb need ntau tshaj yam uas peb want. Yog koj lolus teb yog yam uas koj lub neej need ntau dua yam uas koj want – qhia tau tias koj yog ib tug neeg uas neej tijlim thiab tsis waste koj tej nyiaj txiag rau tej khoom uas tsis necessary rau koj kev ua neej ntawm sab qaij tawv. Koj yog ib tug neeg uas txawj ua neej sab nqaijtawv.

***Kuv yog ib tug uas nyiam noj fawm heev.*** Txawm hais tias kuv yuav noj fawm ib hnub peb pluag los kuv yeej tseem noj tau thiab tsis dhuav. *Kuv puas paub tias yog noj fawm ntau ntau tsis zoo rau kuv lub cev?* Kuv yeej paub zoo! Kuv paub tias tej khoov nyaum nyaum uas tso rau cov fawm kom cov fawm qab ntawd yeej tsis zoo rau kuv lub cev tiamsis lub kuv siab want – nyiam noj faum. Fawm yog ib yam khoom noj uas kuv lub qhov ncauj xav noj (want); tiamsis tsis yog ibyam khoom noj kuv lub cev need yog noj tas li. Ob yam uas kuv lub siab thiab lub ncauj xav tau (want) yog fawm thiab Coke. Kuv yeej paub zoo tias ob yam no tsis yog yam uas kuv lub cev need, tej uas kuv lub cev need yog cov mov healthy thiab dej tiamsis kuv yeej tseem noj fawm thiab haus coke rau qhov kuv lub ncauj thiab lub siab want. Nej cov ntseeg nes – yam zaub mov twg uas nej lub ncauj (want) xav noj tiamsis nej yeej paub zoo tias tej zaub mov ntawd noj (ntau) tsis zoo rau nej lub cev. Txawm nej paub zoo li ntawd los, nej yeej tseem noj vim nej lub ncauj thiab lub siab want (xav noj).

***Kuv ntseeg tias tsis yog kuv thiaj li zoo li ntawd.*** Neeg yeej paub thiab totaub zoo txog yam uas neeg lub cev want thiab need. Yam uas neeg lub cev need thiab tseemceeb rau neeg lub cev, neeg tsis noj tsis haus tej ntawd tiamsis neeg ho mus noj thiab haus tej uas yuav ua rau neeg lub cev muaj mob *– tej no neeg yeej paub zoo thiab totaub.* Txawm li ntawd los neeg yeej tseem ua raws li neeg lub ncuaj thiab lub siab want (ntshaw). Vajtswv txojlus hnub no peb nyiam thiab saib Vajtswv txojlus hais tias kom peb cov uas yog tus ntseeg yuav tsum ua peb lub neej li tus neeg muaj tswvyim tsis txhob ua li tej neeg ruam. Twb paub tias ntawd yog kev tuag los tseem qismuag mus rau txoj kevtuag ntawd.

***Vajtswv txojlus hais tias peb yuav tsum xyaum ua neeg uas muaj tswvyim.*** Txawm hais tias, Vajtswv txojlus yeej ntuas peb cov ntseeg kom peb xyaum ua tus neeg uas muaj tswvyim tsis hais tej zaub mov ntawm sab cev nqaij daim tawv lossis ntawm sab ntsujplig kom peb yuav tsum ceevfaj. Tiamsis peb feem coob tsis ua li ntawd rau qhov kevtxhaum ua rau peb lub siab tsis mloog Vajtswv tejlus ntuas. *Povlauj ntuas cov ntseeg hauv pawgntseeg efexaus tias,* *“nej yuav tsum ceevfaj ua nej lub neej kom zoo. Tsis txhob ua li cov neeg ruam, tiamsis nej yuav tsum ua li cov neeg muaj tswvyim.”* Tseeb tiag qhov uas Povlauj hais no yog Povlauj hais txog lawv sab ntsujplig. Txawm li ntawd los yog peb muab saib kev ua neej ntawm sab nqaijtawv los yeej yog ib yam tseemceeb ib yam nkaus. Kev ua neej ntawm sab nqaijtawv: ***Tus uas txawj noj tej zaub mov zoo thiab muaj nqi rau nws lub ceev; tus ntawd yuav muaj lub cev noj qab nyob zoo (healthy) thiab muaj sia ntev nyob ua neej hauv lub ntiajteb no.*** Tiamsis tus uas noj tej zaub mov uas nws want (lub siab ntshaw) xwb tus ntawm lub cev yeej yuav muaj mob ntau thiab tsis healthy; rau qhov tej zaubmov no yeej tsis zoo rau nws lub cev. Tej kev mob kev nkeeg no yuav ua rau nws txojsia luv nyob hauv lub ntiajteb no. Hauv peb lub neej sab nqaijtawv – *ntau zaus peb ua neej zoo li ib tug uas tsis muaj tswvyim. Peb noj peb haus raws li peb lub siab xav thiab ntshaw tiamsis tej ntawd yuav ua rau peb lub cev muaj mob tsis zoo.* Vajtswv txojlus ntuas peb tias, ntawm sab nqaijtawv kev ua neej peb ua neej zoo li tus uas tsawg tsimyim tiamsis ntawm peb kevntseeg sab ntsujplig peb tsis txhob uas li ntawd.

***Yexus yog cov mov uas yog txojsia.*** Yexus paub tej neeg tiam uas NWS nyob ntawd thiab txhua tus neeg hauv lub ntiajteb uas muaj kevtxhaum no zoo. Yexus yeej paub zoo tias tej neeg uas caum NWS qab no lawv tsuas nrhiav tej zaub mov rau lawv lub plab kom tsaus xwb lawv tsis nrhiav tej zaub uas yog txojsia thiab pab tau kom lawv dim lawv lub txim ntawm kevtxhaum thiab muaj sia mus ibtxhis. Yexus thiaj li qhia rau tej neeg coob coob ntawd tias, *“Kuv yog cov mov los saum qaumntuj los cawm neeg txojsia. Tus uas noj cov mov no, tus ntawd yuav muaj sia ntev mus ib txhis. Cov mov uas kuv yuav muab cawm neeg ntiajteb txojsia, twb yog kuv cev nqaij ntag.”* Txawm Yexus yuav niajhnub hais thiab qhia rau lawv los lawv tsis quavntsej thiab nrhiav tej mov uas lawv tus ntsujplig need tiamsis niaj hnub nrhiav tej zaubmov rau lawv lub plab uas lawv lub siab want (ntshaw).

***Poj ua cia yawg ua tseg.*** Tej neeg no lawv saib Yexus tej lus tsis muaj nqi thiab tsis hwm NWS ib qhov li thaum Yexus hais tias, “Nws yog cov mov los saum ntuj los thiab yog tus los tso tus neeg txhaum dim nws txim.” *Yog vim li cas tej neeg tsis ntseeg Nws tejlus thiab hwm Nws?* *Rau qhov lawv paub tias Yexus yog Yauxes tus uas yog ib tug kws txua ntoo uas yeej ibtxwm tsis muaj koob muaj npe nrov tus tub thiab yeej pom Yexus lojhlob thaum me me los txog lub sijhawm ntawd.* Twb yog vim tej no, Yexus tejlus thiaj li tsis nkag lawv lub pobntseg*. Ib los ob los, los lawv tsuas hais txog tej uas lawv* ***poj ua tseg yawg ua cia*** *uas yog tej kevcai uas Vajtswv kom Mauxes muab rau lawv tej yawgkoob uas yog 10 kevcai thiab tej kevcai ntxuav los tau puas puas xyoo dhau los lawm xwb.* Tej uas lawv poj ua tseg yawg ua cia yog: ***1). Lawv ua tau zoo thiab haum Vajtswv siab los ntawm lawv cov 10 nqi kevcai;*** ***2).*** *Lawv lub txim dim vim lawv tua tshaj theej lawv lub txhoj raws li tej cai ntxuav uas Mauxes tau qhia rau lawv.* Lawv ntseeg tias lawv tsis muaj txim. Qhia tau tias lawv tab tom hais tias, Yexus uas yog Yauxej tus tub tsis tseemceeb tshaj Mauxes thiab tej uas lawv yawgkoob tau ua dhau los. Vajtswv txojlus twb qhia rau peb paub tias, tej neeg no tseem hais rau YEXUS tias, kom YEXUS qhia Nws tus kheej rau lawv pom los ntawm NWS tej txujci lawm thiaj li mam li ntseeg tejlus uas YEXUS qhia ntawd! Vim rau qhov Vajtswv tso Manas pob saum ntsuj los rau lawv tej yawgkoob noj tom tiaj mobsab qhuas tau 40 xyoo. Vajtswv qhia Nws tus kheej rau lawv tej yawgkoob los ntawm NWS tej txujci. ***Es Yexus nes?*** Yexus yuav ua txujci dabtsi rau lawv saib yog Yexus hais tias NWS yog tus los saum ntuj los thiab yog cov mov cawm txojsia. Tej lus no qhia tau tias lawv tsis ntseeg thiab hwm Yexus ib qhov li. *Lawv khav hais tias tej uas lawv ua raws li tej uas lawv* ***poj ua cia yawg ua tseg*** *lawv xwb ces lawv zoo thaib nyob ze rau ntawd Vajtswv.* “Txojkev cawmdim twb yog lawv tug lawm! Lawv yog Abrahas cov xeebntxwv thiab lawv yog Vajtswv haivneeg” ***Yexus thiaj li cev lawv tias,* tseeb tiag nej tej yawgkoob yeej noj cov mov Manas uas los saum ntuj los tau 40 xyoo tom tiaj nrag suabpuam tiamsis lawv txhua tus puavleej tuag tas huv tibsi lawm. *Tsis yog los?*** Manas tsuas yog cov mov uas Vajtswv tso los rau lawv yawgkoob tau noj thaum lawv lub tshaibplab xwb tiamsis tsis yog kev cawmdim thiab yog txojsia rau lawv.Twb yog vim li ntawd, lawv txhua tus thiaj li tua tsiaj theej lawv lub txhoj rau lawv tej kevtxhaum txhua txhua xyoo txawm li ntawd los lawv txhua tus puavleej tuag tas tom tiaj nrag suabpuam.

Yexus yog kev cawmdim thiab yog txojsia. Yexus hais ntxiv tias, Nws yog cov mov Manas uas yog txojsia rau txhua tus neeg thiab yog tus neeg txhaum txojkev cawmdim. Tus uas ntseeg Nws tus ntawd lub txim twb raug zam thiab twb muaj sia lawm. *“Leejtxiv tus uas txib kuv los, nws yog lub hauvpaus siav. Vim kuv nrog nws koom ib txogsia kuv thiaj li muaj sia. Yog li ntawd tus uas noj kuv cev nqaij, tus ntawd muaj sia rau qhov kuv yog tus muaj sia.”* Yexus tabtom qhia rau lawv tias, yog lawv noj NWS cov mov Manas uas yog NWS tus kheej uas NWS yuav pub rau lawv; lawv yuav tsis zoo li lawv tej yawgkoob. Lawv yuav tsis tau tua tsiaj theej lawv lub txim txhua txhua zaus thaum lawv hla Vajtswv tej samhwm rau qhov lawv lub txim twb raug zam nyob hauv Yexus lawm. Rau qhov lawv txoj kevntseeg hauv Yexus twb ua rau lawv dim lawv lub txim lawm.

*Tej neeg tsis totaub Yexus tejlus qhia.* Thaum Yexus hais tias, cov mov uas yog txojsia mus ibtxhis yog Nws cev nqaij. Lawv txawm tsis totaub thiab tsib cav hauv lawv cov ntawd. Lawv thiaj li hais tias, **“tus txivneej no nws yuav ua li cas muab tau nws cev nqaij rau peb noj?”** *Lawv lub siab tsuas xav txog tej zaubmov uas noj kom tsaus lawv lub plab xwb lawv thiaj li tsis totaub tejlus uas Yexua hais ntawd.* Lawv thiaj li sibcav zomzaws hais tias Yexus yuav ua li cas muab tau nws cevnqaij rau peb noj. Leejtwg thiaj li hlais tau nws tej nqaij rau lwm tus noj? Twb yog vim lawv nrhiav tej uas lawv lub siab ntshaw (want) xwb lawv thiaj li tsis pom txog tejlus uas Yexus hais txog NWS cevnqaij uas NWS muab rau lawv ntawd. “Twb yog vim lawv tej kevtxhaum nruabntiab ua rau lawv tsis ntseeg tias lawv yog neeg txhaum.” Thiab lawv tsis ntseeg tias, lawv tus kheej need kev pab los ntawm lwm tus! *Nyob rau Tshooj 6 no,* Yexus tseem tsis tau tsimtsa txog Nws Pluasmov uas yog NWS cevnqaij thiab cov ntshav ua NWS muab rau tus neeg txhaum noj. Nyob rau lub sijhawm no, tej lus uas Yexus hais yog – y*og lawv ntseeg Yexus uas lawv tus cawmseej xwb ces lawv twb dim ntawm lawv tej kevtxhaum thiab muaj sia mus ibtxhis lawm.* Txawm li ntawd los,Kevtxhaum uas rau lawv lub siab digmuag lawm lawv thiaj tsis ntseeg Yexus tejlus thiab ntseeg tias Nws yog lawv (lub ntiajteb) tus Cawmseej uas los saum ntuj los. Twb yog vim li ntawd Yexus thiaj li rov hais ntxiv rau tej neeg coob coob ntawd tias – *“Kuv qhia tseeb rau nej hais tias, yog nej tsis noj Neeg Leejtub cev nqaij, thiab tsis haus nws cov ntshav, cais nej yeej yuav tsis muaj sia. Tus uas noj kuv cev nqaij thiab haus kuv cov ntshav, tus ntawd muaj txojsia ntev mus ib txhis.”* Txawm Yexus qhia thiab hais txog Nws tus kheej rau lawv los lawv tsis ntseeg thiab tsis tsosiab rau Nws thiab tsuas nrhiav yam uas lawv lub siab want (ntshaw) xwb.

Yexus tabtom cem tej neeg no thiab ntuas lawv kom lawv tsis txhob nrhiav tej mov uas lawv lub siab xav tau (want) tiamsis lawv yuav tsum nrhiav tej mov uas lawv tus ntsujplig need. Tej mov uas lawv tus ntsujplig need yog Yexus cev nqaij cov ntshav uas yog txojkev zamtxim thiab yog NWS Txojlus ua yog txojsia. Yexus qhia rau lawv kom totaub tias, cov mov uas lawv tus ntsujplig need yog *NWS cev NQIAJ cov NTSHAV*; tej mov no yuav ua rau tus neeg txhaum tus ntsujplig txhaum lees tias nws yog neeg txhaum thiab tawm tsam Vajtswv lub dejsiab nyiam. Lub txim txhaum ntawd tus neeg txhaum uas tau txais txojkev zam thiab muaj feem rov los nyob rau ntawm Vajtswv Leejtxiv lub xubntiag dua tsuas yog los ntawm Yexus Khetos xwb. ***TXOJLUS, uas yog YEXUS*** tus kheej yuav yog txojsia rau lawv tus ntsujplig uas twb tuag rau kevtxhaum lawm. Dhau ntawm Yexus cev nqaij cov ntshav thiab NWS txojlus, tus neeg txhaum tsis muaj sia; nws tus ntsujplig twb tuag rau nws tej kevtxhaum lawm. *Yexus thiaj li hais tias, rau qhov Yexus yog txojsia thiab tus uas nyob hauv NWS tus ntawd muaj sia.* Lawv tej yawgkoob noj cov mov Manas uas los saum ntuj los tiamsis lawv tuag txhua tus; tiamsis tus uas noj cov mov uas yog YEXUS cevnqaij cov ntshav tus ntawd twb muaj sia thiab lawv lub txim twb raug zam mus ibtxhis lawm.

*Ceevfaj tej zaub mov uas Peb lub siab want (ntshaw).* Peb lub neej sab nqaijtawv, peb lub ncauj thiab lub siab ntshaw tej zaubmov uas ua rau peb lub cev muaj mob. Peb yeej paub zoo tej ntawd tiamsis peb yeej tseem niajhnub noj tej zaubmov no rau qhov peb lub ncauj thiab lub siab want (xav noj) tej ntawd. *Peb yeej paub zoo tias tej zaubmov twg thiaj li yog tej uas peb lub cev need tiamsis peb tsis nrhiav tej zaubmov uas peb lub cev need.* Txawm li ntawd los, *Vajtswv txojlus ntuas peb tias ntawm peb txoj kevntseeg thiab sab ntsujplig kom peb yuav tsum ceevfaj tsis txhob ua li peb ua rau peb lub cev sab nqaijtawv.* *Peb yeej paub zoo tias peb sab kevntseeg thiab ntsujplig need cov zaub mov twg thiaj li zoo?* Peb yeej totaub zoo puas yog! Txawm li ntawd los, peb lub siab tsis nrhiav tej zaubmov kom pab peb kevntseeg sab ntsujpig lojhlob thiab ruajkhov rau ntawm Yexus Khetos. Peb ho niaj hnub mus nrhiav tej zaubmov uas peb lub siab ntshaw los rau peb kevntseeg sab ntsujplig kom muaj mob thiab txav deb ntawm Vajtswv txoj kevhlub – tej zaubmov ntawd yog kevtxhaum thiab ntiajteb kev lomzem kom txaus peb lub siab xwb. Peb cov ntseeg yeej totaub zoo tias, kevtxhaum, kev lomzem uas peb lub siab ntshaw xav tau ntawd yuav ua rau peb kevntseeg sab ntsujplig muaj mob mus rau txoj kevtuag xwb tiamsis peb yeej tseem niaj hnub nrhiav tej ntawd. Kevtxhaum kev zomzem yog cov mov uas phomsij heev rau peb kevntseeg sab ntsujplig.

*Ceevfaj tej zaubmov uas los ntawd cov uas hais tias nws yog tus qhia Vajtswv txujlus. Vim li cas cov ntseeg yuav tau ceevfaj – ceevfaj txog dabtsi?* Vajtswv txojlus tsis tau qhia tias, txhua txhua tus uas hu nws hais tias yog xibhwb lossis tus qhia Vajtswv tejlus, tejlus qhia txhua txhua lo ntawd yuav yog cov mov tseeb uas peb kevntseeg sab ntsujplig need. Tus ntseeg yuav tsum tau ceevfaj tsis txhob ntseeg li cov neeg Yudas ntseeg tias lawv tsuas ntseeg tej uas lawv poj ua cia yawg ua tseg xwb – **tejlus Yexus qhia rau lawv ntawd tsis yog tsis tsis tseeb.** Ntau zaus peb cov ntseeg tiam no, peb tsis saib tejlus qhia uas cov xibhwb qhia ntawd saib puas yog Yexus Khetos tej lus tseeb los tsis yog – peb zoo li cov neeg Yudais ntawd, peb hais tias, peb ntseeg tejlus ua **“xibhwb qhia tseg xibhwb qhia cia”** tejlus no thiaj li yog thiab tsimyog ua raws li. *“Ntau zaus cov xibhwb qhia tseg tias neeg dim neeg lub txim vim neeg ua tau neeg lub neej zoo – ua zoo ntau tshaj ua txhaum. Qhov zoo los pauj qhov phem lawm ces neeg dim neeg lub txim thiab tau txais Vajtswv txoj kev cawmdim lawm.”* Tsis tas li ntawd xwb, “Ntau zaus peb covntseeg ntseeg tias lawv twb dim lawv lub txim vim lawv ua (coj) tau Vajtswv 10 nqi kevcia lawm.” *“Peb yuav tsum tso nyiaj kom ntau ntau peb thiaj li tau lub ib lub tseev zoo rau sawm ntuj Ceebtsheej”* Tejlus uas xibhwb qhia tseg xibhwb qhia cia no thiaj yog thiab tseemceeb rau peb kevntseeg kev dim txim. Kuv tsis tau hais tias, cov xibhwb txhua tus uas qhia Vajtswv txojlus dhau los thiab niaj hnub nimno no qhia Vajtswv txojlus yuam kev tsis tseeb tiamsis *kuv hais tias tus ntseeg yuav tsum ceevfaj*, *saib kom meej meej* seb tej lus uas tus xibhwb lossis tus qhia ntawd tejlus puas yog tejlus tseeb thiab raws li Yexus Khetos tejlus qhia. Peb cov ntseeg yuav tsum tau nyeem Vajtswv txojlus peb thiaj li paub tias tus uas qhia txojlus ntawd puas qhia li Vajtswv txojlus hais tiag los tsis yog! Tsis txhob lam tau lam khaws txhua txhua lolus uas tawm ntawd neeg lub qhov ncauj los *– yuav tsum saib seb puas yog Yexus tej lus tseeb.*

Yog leejtwg qhia tias tus uas ua tau nws lub neej zoo tus ntawd tau txojsia; tus no tejlus dag thiab tsis tseeb – nws tejlus qhia nws tabtom qhia li cov Falixais. Yexus tejlus qhia tsis tau qhia li ntawd. Yexus qhia tias, *tus uas ntseeg NWS tus ntawd twb tau txojsia lawm.* Yexus hais tias tus uas ntseeg NWS tus ntawd twb dim thiab tau txojsia mus ibtxhib lawm. Tejlus no yog Yexus tejlus tseeb. Yexus tsis tau qhia tias vim nej tej kev ua zoo ua rau nej dim ntawm nej tej kevtxhaum. Yexus hais tias, *“Yog li ntawd tus uas noj kuv cev nqaij, tus ntawd muaj sia rau qhov kuv yog tus muaj sia.”* Yexus tejlus no qhia tias dhau ntawm Yexus tus kheej lawm txojkev cawmdim tsis muaj lawm.

*Yexus tus kheej yog cov mov uas tus neeg txhaum need.* Cov mov uas tus neeg txhaum sab ntsujplig need yog “YEXUS KHETOS txojlus uas yog NWS TUS KHEEJ.” Cov mov tseeb rau tus ntseeg sab kevntseeg ntsujplig yog Yexus Khetos – uas yog NWS txojkev zamtxim los ntawm NWS cev nqaij cov ntshav thiab NWS txojlus uas yog Txojsia rau tus neeg txhaum. Yexus hais tias, *“Rau qhov kuv cev nqaij yog cov mov daws kev tshaib. Kuv cov ntshav yog cov dej daws kev nqhis. Tus uas noj kuv cev nqaij thiab haus kuv cov ntshav, tus ntawd nrog kuv koom ib txogsia, thiab kuv nrog tus ntawd koom ib txogsia.”* YEXUS qhia rau cov neeg coob coob ntawd, koj thiab kuv peb hnub no tias, tus neeg txhaum sab ntsujplig uas tshaib tshaib thiab nqis nqis yuav tsum need NWS cov mov thiab NWS cov mov no yuav ua rau tus ntawd tus ntsujplig tsis tshaib thiab tsis nqis mus ibtxhis. Twb yog vim li no, Povlauj thiaj li hais tias kom tus ntseeg yuav tsum ceevfaj txog nws sab ntsujplig; tsis txhob lam tau lam noj tej zaubmov uas nws xav tias lub siab nyiam; tej zaubmov no yuav ua rau nws sab ntsujplig phomseej.

*Tus ntseeg uas ua neej tsis muaj tswvyim.* Peb cov ntseeg ib txias uas peb lub neej ntseeg raws li peb lub siab xav tau thiab ntshaw. Yog li ntawd Povlauj thiaj hais tias, kom tus ntseeg tsis txhob ua nws lub neej kevntseeg sab ntsujplig li nws lub siab xav tau tiamsis nws yuav tsum noj tej mov uas nws sab ntsujplig need xwb. “*Tsis txhob lam tau lam noj txhua yam zaub mov rau peb kevntseeg sab ntsujplig rau qhov tsis yog txhua yam zaubmov uas peb noj yuav ua rau peb kevntseeg sab ntsujplig healthy.”* Peb yeej paub tias cov zaub mov twg tseemceeb thiab muaj nqi rau peb sab ntsujplig! Tej zaubmov uas peb kevntseeg sab ntsujplig need tsis yog tej uas peb lus siab (want) ntshaw – *uas yog kevtxhaum, kev lomzem, neeg lub tswvyim, tejlus cuav dag ntxias thiab txhua yam uas tsis uas tsis raws li Yexus tejlus qhia*. Povlauj ntuas peb li no tias kom peb tsis txhob ua peb lub neej li cov neeg tsis muaj tswvyim tiamsis yuav tsum li tus neeg muaj tswvyim. Povlauj hais tias, *“Yog li ntawd, nej yuav tsum ceevfaj ua nej lub neej kom zoo. Tsis txhob ua li cov neeg ruam, tiamsis nej yuav tsum ua li cov neeg muaj tswvyim. Nej yuav tsum siv txhua lub sijhawm kom muaj nujnqis, rau qhov niajhnub nimno neeg ua phem kawg li”* **Efexaus 5:15-16.**

*Tus ntseeg ua ntse.* *Tus ntseeg uas ntse muaj tswvyim, tus ntawd yeej yuav tsis nrhiav tej zaubmov kom ua rau nws kevntseeg sab ntsujplig muaj mob ib zaug li.* Tus ntseeg ntse nws tsis nrhiav tej zaubmov uas nws lub siab (want) ntshaw uas yog kevtxhaum & kev lomzem los rau nws kevntseeg sab ntsujplig. “*Tus ntseeg ntse nws yeej paub cai tias yam zaub mov twg nws lub cev thiab kevntseeg sab ntsuplig need.” Tus ntseeg ntse nws paub tias tejlus qhia thiab txoj kevntseeg twg thiaj yog tej uas tseeb li Yexus qhia. Tus ntseeg ntse yog tus uas nws paub zoo tias Yexus tus kheej & Nws txojlus yog cov mov uas nws yuav tau noj rau nws kevntseeg sab ntsuplig. Tus ntseeg ntse yog tus ua ntseeg Yexus tejlus qhia thiab ua raws li tejlus ntawd. Tus ntseeg ntse nws tsuas noj tej zaubmov uas nws kevntseeg sab ntsujplig need xwb nws tsis ua li nws lub siab ntshaw (want).*

*Peb yeej paub zoo tias,* tej zaub mov ntawm sab ntsujplig uas peb lub siab want thiab ntshaw yuav ua rau peb tus ntsujplig nplam txojsia uas yog txojsia nyob mus ibtxhis saum ntuj ceebtseej. *Tej zaub mov uas peb tus ntsujplig need ua yog Yexus Khetos & Nws txojlus; tej zaub mov no yuav ua rau peb tus ntsujplig dim thiab muaj sia ibtxhis saum ntuj ceebtsheej*. **Peb kevntseeg sab ntsujplig need tej zaub mov ua yog kev zamtxim, npavtixamas, kevhlub thiab txojsia uas yog Yexus Khetos –** *tsis yog ib xyoo ib zaug xwb*; *tsis yog ib hli ib zaug xwb*; *tsis yog ib lub limtiam ib* zaug xwb tiamsis *yog txhua txhua hnub* ib yam li peb lub cev need zaub mov kom lub cev ntawd thiaj li muaj zog. **Yexus hais tias,** *“Kuv yog cov mov los saum qaumntuj los cawm neeg txojsia. Tus uas noj cov mov no, tus ntawd yuav muaj sia ntev mus ib txhis.”* Nej yuav tsum noj cov mov uas yog kuv nej thiaj muaj sia. Yexus Khetos yog cov mov uas tus neeg txhaum need. Amen.

*Xh. Soobntxawg Lauj*

*Grace Hmong Ev. Lutheran Church*

*August 19, 2018*

*gracehmong17@gmail.com* *or* [*www.gracehmongwels.com*](http://www.gracehmongwels.com)